钦定古今图书集成/理学汇编/经籍典/第158卷 > 《题印山罗氏一经集》周必大
## 钦定古今图书集成/理学汇编/经籍典/第158卷 > 《题印山罗氏一经集》周必大

六籍火于秦，《易》𦅸卜筮，传者不绝；《诗》讽诵人口，非专
竹帛，故二经独赖以全。本朝大儒欧阳公犹致疑于
《系辞》，则其专心致志者《诗》而已。盖尝因毛、郑笺传为
之图谱。议者谓公生平温柔忠厚，兹有助焉。今江西
通经之士固多，而诗学犹盛于庐陵，印山罗氏，又其
渊薮。三岁举于乡，殆无虚榜，六十年间，父子兄弟登
科第者七人，如川之方增也。夫经明必行修，岂徒解
颐拾青紫而已？他日采《诗》之官出，观风俗，考得失，使
温柔忠厚之教不在乎他邦，非大成欤？予虽老，尚及
见之。〈绍熙四年十一月七日〉